משה וינשטוק

משה וינשטוק (נולד ב-27 בנובמבר 1972) הוא איש חינוך ישראלי, סופר, וד"ר למחשבת החינוך, ששימש בתפקיד יושב ראש המזכירות הפדגוגית של משרד החינוך בשנים 2016–2018.

ביוגרפיה
וינשטוק נולד וגדל באלון שבות. בנם של שרון ודב (דובק וינשטוק). הוא למד באוניברסיטה העברית, בבית מורשה בירושלים, במכללת הרצוג, ובמכינה הקדם-צבאית בני דוד. אחיו יצחק נרצח בפיגוע טרור בשנת תשנ"ד (1993).

בשנת 2009 קיבל דוקטורט במחשבת ישראל מהאוניברסיטה העברית בירושלים. עבודת הדוקטורט זכתה ב-2011 בפרס המרכז להגות בחינוך היהודי על שם דב רפל.

בשנים 2013–2016 עסק בסדרת מחקרים בנושא חוויית הלמידה המשמעותית ביחד עם ד"ר אורית פרנפס.

בשנת 2015 עסק וינשטוק במחקר פוסט דוקטורט בנושא "למידה דיגיטלית משמעותית" במכון מופ"ת בהנחיית פרופ' ברוך שוורץ מהאוניברסיטה העברית.

וינשטוק לימד וחינך במגוון בתי ספר, כיהן כסגן מנהל התיכון בישיבת מקור חיים. ריכז את בית המדרש בבית מורשה, והיה מרצה מן המניין וראש מערך הוראה ולמידה במכללת הרצוג.

בשנים 2010–2016 הקים וניהל וינשטוק את מיזם "לב לדעת", במסגרתו נכתבו תוכניות לימודים, הוכשרו מפקחים, מנהלים ומורים. במקביל, באותן שנים, שימש וינשטוק בתפקיד מוביל הלמידה במנהל החמ"ד. בנוסף, היה וינשטוק פעיל בשנים אלו ב"תנועה להעצמת הרוח בחינוך", חבר המטה לחינוך אזרחי וחיים משותפים, חבר ועדת המקצוע במחשבת ישראל, חבר בצוות ההיגוי של האולפנה התיכונית "אוריה" ובית הספר היסודי "קדם", כיהן כיו"ר עמותת "נתיב ליעד", לליווי והכוונה לבני נעורים במצוקה והיה שותף (בשנים 2009–2011) בקבוצת "מכנה משותף" למנהלים בחינוך מטעם מכון ון ליר.

ב-29 במרץ 2016 נבחר וינשטוק פה אחד על ידי ועדת איתור לשמש כיושב ראש המזכירות הפדגוגית. הממשלה אישרה את מינויו ב-4 באפריל. הוא שימש בתפקיד עד אוגוסט 2018, אז החליפה אותו ד"ר מירי שליסל. כיו"ר המזכירות הפדגוגית הוביל וייסד וינשטוק את תחום הדעת ״תרבות יהודית ישראלית״ בבתי הספר הממלכתיים, ייסד ופיתח קורסים מקוונים בסגנון mooc המהווים תחליף לבחינות הבגרות, יזם והקים את המרכז להעצמת הרוח בספריה הלאומית. וינשטוק הוביל הכנסת שאלות חשיבה העוסקות בערכים, מעורבות ורלוונטיות – לבחינות הבגרות בכל תחומי הדעת. במסגרת תפקידו הוא גם הוביל את יישום מסקנות ועדת ביטון.

וינשטוק היה מיוזמי ומובילי ״מגילת היעוד המשותף״, שנחתמה בחנוכה 2020 בבית הנשיא על ידי נשיא המדינה ראובן ריבלין, ראש הממשלה בנימין נתניהו, ראש הממשלה החלופי בני גנץ, שרת התפוצות עומר יענקלביץ, וח"כ נפתלי בנט.

בשנת 2022 פורסם ספר הפרוזה של משה וינשטוק, "שפת התהומות", בהוצאת ידיעות אחרונות.

וינשטוק שירת בצה"ל כקצין קרבי בסדיר ובמילואים. בנוסף, היה ממובילי החיפושים שהביאו למציאת גופות שלושת הנערים בקיץ 2014.

ספריו
 שפת התהומות, הוצאת ידיעות ספרים, 2022
 אומן, המסע הישראלי לקברו של רבי נחמן מברסלב, הוצאת ידיעות ספרים, 2011
 לב לדעת – "לקראת למידה משמעותית", הוצאת משרד החינוך
 בעלי השמועה, הוצאת לפניהם

קישורים חיצוניים


 אורית פרנפס ומשה וינשטוק, משמעות בחינוך, ביטאון מכון מופ"ת, אוקטובר 2012
 אורית פרנפס ומשה וינשטוק, חוויות למידה משמעותיות – מה מקומן בחיינו? מה מקומן בבית הספר?, מתוך הספר "לב לדעת"
 משה וינשטוק, ערכי מערכת החינוך ומקומו של החינוך הערכי בה, בתוך האסופה "חינוך לערכים בעולם משתנה", היוזמה למחקר יישומי בחינוך
 לב לדעת – לקראת למידה משמעותית, הרצאה של ד"ר משה וינשטוק, באתר YouTube





הערות שוליים

קטגוריה:חוקרי חינוך ישראלים
קטגוריה:ציונות דתית: אישים
קטגוריה:בוגרי המכללה האקדמית הרצוג
קטגוריה:סגל מכללת הרצוג
קטגוריה:יו"ר המזכירות הפדגוגית
קטגוריה:אלון שבות: אישים
קטגוריה:בוגרי מכינה קדם-צבאית בני דוד
קטגוריה:בעלי תואר דוקטור מהאוניברסיטה העברית בירושלים
קטגוריה:ישראלים שנולדו ב-1972